

[image: Kirjan “Loviisan seudun rakennettu ympäristö vuosisatojen vieriessä” kansikuva]






LUKIJALLE


Tähän kirjaan heijastuu olennaisella tavalla oma henkilöhistoriani, muun muassa toimintani Loviisan kaupunginarkkitehtina 1991–2001 ja teknisen keskuksen päällikkönä 1991–2000 sekä väitöskirjani Tori ja pikkukaupunki. Kulttuuriperintö, viihtyisyys ja maine – Loviisan tori ja sen mahdollisuudet (TKK 2007). Olen vuosien saatossa myös pitänyt useita Loviisan rakennettuun ympäristöön liittyviä esitelmiä ja julkaissut lehtiartikkeleita muun muassa Loviisan Sanomissa ja Loviisan Joulu -lehdessä. Pääosan niistä kokosin 2024 julkaisemaani kirjaan Loviisa – hyvä pikkukaupunki paremmaksi.


Siirryttyäni vuoden 2002 alusta ympäristöministeriöön 16 vuodeksi, aluksi yliarkkitehdin, 2010 alkaen rakennusneuvoksen virkaan, kontaktini Loviisaan oheni mutta ei katkennut. Väitöskirjatyön ohella yhteyttä tuki se, että 1996 ostamamme talo Degerbynkadulla säilyi koko ajan vähintään viikonloppu- ja loma-asuntonamme. Olemme myös pitäneet sitä varsin usein yleisölle avoimena muun muassa tapahtumissa Wanhassa wara parempi (myöhemmin Lowiisan wanhat talot) sekä Loviisan joulukodit.


Tekstissäni heijastunee myös se, millainen olen arkkitehtina, rakennusalan ammattilaisena ja ihmisenä. Lapsuuteni ja kouluaikani elin Itä-Savon (Punkaharju), Pohjois-Karjalan (Kesälahti) ja Etelä-Karjalan (Saari, Parikkala) saumassa, jossa kotikyläni ja ensimmäisen kansakoulupiirini oli sattuvasti nimeltään Rajavaara. Siitä julkaisin 2023 kirjan Tanssit jatkuu Rajavaaran lavalla.


Itä-Suomen asia yleisemminkin on ollut lähellä sydäntäni koko ajan. Huolissani alueen heikosta kehityksestä olen kirjoittanut aika paljon ja yrittänyt kirjoituksissani hakea realistisia kehitysnäkymiä. Vanhemmat juttuni olen koonnut 2024 julkaisemaani kirjaan Kotiseudun asialla. 2020-luvulla olen yhdessä Jarmo Vauhkosen kanssa julkaissut paljon mielipidekirjoituksia Itä-Suomen sanomalehdissä ja Maaseudun tulevaisuudessa, muutamia myös Helsingin Sanomissa. Kotitaloni pienine metsineen on edelleen hallussamme lomaasuntona.


Suhteestani arkkitehtuuriin ja muusta ammatillisesta näkemyksestäni olen 2024 julkaissut kirjan Arkkitehtuurin syövereissä, itselleni erityisen tärkeän kaupunkikeskustan osalta lisäksi 2023 kirjan Eläviin keskustoihin. 1994 valmistuneen lisensiaatintyöni Arkkitehti kaupunkikeskustan suunnittelijana julkaisin kirjana myös 2023.


Tukeudun aihetta koskevaan melko laajaan kirjallisuuteen, jonka luettelo on kirjan lopussa. Tärkein lähdekirjani on professori Olle Sirénin (1926–2015) 1995 julkaisema Loviisan kaupungin historia 1745–1995. Sirén on kirjoittanut paljon myös Pernajasta ja nykyisen Loviisan kunnan muista alueista.


Fredrika Andersson kokosi 1990-luvulla kaupungin arkkitehtitoimistolle tilauksestani käyttökelpoiseen muotoon perustietoja Loviisan vanhoista kaupunginosista. Tämä työ on ollut käytettävissäni ja siitä on ollut paljon hyötyä Loviisan keskustaajaman tarkastelussa. Kolmantena haluan mainita Eddie Brucen 2013 ilmestyneen kirjan Kaupankäyntiä entisaikojen Loviisassa, jossa hän on muun muassa kuvien ja mainosten muodossa esitellyt yli 370 vuosina 1900–1970 toiminutta yritystä ja kauppaa, joista monet ovat olleet tärkeitä koko seudulle.


On syytä mainita erikseen myös Loviisan kaupunginmuseon mainio internettiin jaettu valokuva-arkisto ja muu työ historiatiedon kokoamisessa ja levittämisessä koko nyky-Loviisan alueelta. Hiljattain perustettu Facebook-ryhmä Vi som har bott eller bor i Lovisa täydentänee ajan oloon käsitystä varsinkin Loviisan keskustaajaman rakennetun ympäristön historiasta.


Nyt julkaistavan kirjan aihepiiristä pidin marraskuussa 2024 Loviisan kansalaisopistossa kahdeksan tunnin luentosarjan. Suomen tietokirjailijat ry. on syksyllä 2024 myöntänyt kirjan valmisteluun liittyvän apurahan, josta kiitokset.


Karttapohjina käytän yleensä Maanmittauslaitoksen (MML) kätevää Kansalaisen karttapaikkaa. Myös vanhat ilmakuvat ovat MML:n julkaisemia. Valokuvat ovat omiani, ellei toisin mainita.


Kesän alkaessa 2025

LOVIISAN SEUTU 1:


JAKAUTUMISTA JA YHDISTYMISTÄ, KASVUA JA KUTISTUSTUMISTA


Loviisan seuduksi on ollut tapana kutsua Uudenmaan maakunnan itäisintä osaa, joka käsitti vuoteen 2010 saakka Loviisan kaupungin ohella Pernajan, Liljendalin, Lapinjärven ja Ruotsinpyhtään kunnat. Lapinjärveä lukuun ottamatta nämä yhdistyivät 2010 Loviisan kaupungin kanssa. Nykyisen Loviisan ja Lapinjärven kuntien muodostamaa kokonaisuutta kutsutaan myös Loviisan seutukunnaksi. Rakennetun ympäristön kannalta Loviisan seutuun voi jossain määrin liittää myös Pyhtään kunnan tai ainakin sen kirkonkylän lähialueineen.





[image: Kuva kirjan alueesta ja toteutuneista kuntaliitoksista. Lapinjärveä ja Pyhtäätä lukuun ottamatta koko alue kuuluu vuodesta 2010 alkaen Loviisan kuntaan. Wikipedia.]



Kuva kirjan alueesta ja toteutuneista kuntaliitoksista. Lapinjärveä ja Pyhtäätä lukuun ottamatta koko alue kuuluu vuodesta 2010 alkaen Loviisan kuntaan. Wikipedia.





Loviisan kaupunginmuseon hiljattain tuottama verkkonäyttely ”Sadan kylän seutu” kuvaa hyvin seudun kehittymistä kylien näkökulmasta. Siinä julkaistu kartta 1500-luvun asutustilanteesta on myös luonteva tausta tälle työlle.





[image: 1500-luvun puolivälissä kuningas Kustaa Vaasan voudit kirjasivat virkaintoisesti kaikki kylät ja veroja maksavat tilat niin kutsuttuihin maakirjoihin. Maakirjojen avulla voimme nykyään rekonstruoida kartan alueemme kyläasutuksesta. Loviisan kaupunginmuseo. 1500-luvun kylät, Maija Holappa 2020 kartta.]



1500-luvun puolivälissä kuningas Kustaa Vaasan voudit kirjasivat virkaintoisesti kaikki kylät ja veroja maksavat tilat niin kutsuttuihin maakirjoihin. Maakirjojen avulla voimme nykyään rekonstruoida kartan alueemme kyläasutuksesta. Loviisan kaupunginmuseo. 1500-luvun kylät, Maija Holappa 2020 kartta.





Seudun historiaa kuvataan edellä mainitun näyttelyn näyttelytekstissä seuraavasti:




	Itäisellä Uudellamaalla on ollut kyläasutusta jo keskiajalla. Pernajan kirkonpitäjä oli alun perin suurempi kuin nykyinen Loviisa. Suur-Pernajaan kuuluivat Myrskylä, Liljendal, Pyhtää ja osa Lapinjärveä.


	1352 Pernaja mainitaan ensimmäistä kertaa kirjallisissa lähteissä.


	1380 tai viimeistään 1422 Pernajaan kuulunut Pyhtää mainitaan omana pitäjänään.


	1575 Lapinjärvi erotetaan omaksi pastoraatikseen.


	1633 Myrskylä saa oman kirkkoherran.


	1743 Ruotsinpyhtää erotetaan Pyhtäästä omaksi pitäjäkseen.


	1745 Pernajaan kuuluneesta Degerbyn kylästä tulee kaupunki, kun Loviisan kaupunki perustetaan.


	1799 Liljendal erotetaan Pernajasta omaksi kappeliseurakunnakseen.


	1900-luvulla Loviisa kasvaa, kun ensin Antinkylän ja Köpbackan kylät ja myöhemmin Valkon alue yhdistetään Loviisan kaupunkiin.


	2010 Loviisa, Pernaja, Liljendal ja Ruotsinpyhtää yhdistyvät. Uuden kunnan nimeksi tulee Loviisa.


	2019 Loviisan, Pernajan, Liljendalin ja Ruotsinpyhtään seurakunnat yhdistetään. Myös Lapinjärvi liittyy uuteen Agricolan seurakuntaan.





Loviisan kaupunki perustettiin siis 1745 Pernajan pitäjään Degerbyn rusthollitilan maille, Ruotsin sotilaalliseksi tukikohdaksi, tapulikaupungiksi ja itäisen Suomen hallintokeskukseksi, ”kolmanneksi Viipuriksi”, lähelle Kymijoen läntisimpään haaraan Turun rauhassa 1743 sovittua Ruotsin ja Venäjän välistä rajaa.


Vaikka kaupunki nousi maaseudulle, lähellä oli muutakin. 1600-luvun lopulla seudulle oli Ruotsin teollisuuspolitiikan mukaisesti perustettu kaksi ruukkia, nykytermein Koskenkylään (Forsby) ja Ruotsinpyhtäälle (Strömfors). Kaupunki sijoittui suunnilleen niiden puoliväliin, parinkymmenen kilometrin päähän kummastakin. Puolivälissä se oli suunnilleen myös Pernajan ja Pyhtään keskiaikaisiin kivikirkkoihin nähden.




[image: Ahvenkosken rajapostikonttori 1787. Halme, 113 (Museovirasto, Kungliga biblioteket).]


Ahvenkosken rajapostikonttori 1787. Halme, 113 (Museovirasto, Kungliga biblioteket).





Kaupunkitaajaman ja kirkonkylien ohella ruukkialueet ovat jäsentäneet merkittävästi seudun rakennettua ympäristöä. Koskenkylän ja Ruotsinpyhtään ohella tällaisia alueita ovat olleet myös 1900-luvun taitteessa perustetut Isnäsin saha sekä Stockforsin ruukkialue Pyhtään puolella. Loviisanlahden sahaja satama-alueiden ohella ne ovat olleet vielä sotien jälkeisenä aikana merkittäviä puutavaran tuotanto- ja siirtoalueita, joiden mittakaava käy hyvin ilmi 1940- ja 50-luvun ilmakuvista.


Seutukunnan väkiluku on laskenut vuoden 1980 jälkeen varsin tasaisesti, noin 21 200:sta alle 16 800:n eli noin 4 400:lla (21 %). Lasku näyttää jatkuva tasaisena, samoin väestön ikääntyminen. Pyhtään asukasluku on pysynyt 5 000:n seutuvilla, mutta siitä pääosa on Kotkan suunnalla.

Internet.





Taajamista1 on systemaattista tietoa vuodesta 1960 alkaen. Loviisan keskustaajaman asukasluku on näinä vuosina ollut suurimmillaan 1995 ja on nyt laskemassa vuoden 1970 tasolle. Ruotsinpyhtään ja Pyhtään kirkonkylät ovat supistuneet aika nopeasti, Pernaja, Liljendal ja Lapinjärvi hitaammin. Kasvava on ollut ennen muuta Kotkaan tukeutuva Pyhtään Siltakylä. Kasvaneet ovat myös Ruotsinpyhtään Tesjoki, joka näyttäisi muuttuneen taajamaksi vasta 1970-luvulla, sekä Pernajan Koskenkylä.


Isnäsillä on ollut välillä raju lasku ja se on jäänyt alle 200 asukkaan 2000, mutta jälleen kasvanut yli 300:n 2000-luvulla. Kuggomin kokonaisuus Loviisan keskustan pohjoispuolella on päässyt 200 asukkaan rajan yli eli taajamaksi 2000-luvulla. Taajama-asutuksen osuus nykyisen Loviisan kunnan alueella on n. 75 %, kun se koko Suomessa on 87 %. Nykyinen Loviisa on siis hyvin maaseutuvaltainen kunta.





	LOVIISAN TAAJAMAT vuoden lopussa

	

	1960

	1970

	1995

	2000

	2020

	2021





	

	

	

	

	

	

	

	





	Loviisa keskustaajama

	6 318

	4 792

	6 724

	7 764

	7 536

	6 919

	6 893





	Valko

	

	1 526

	

	

	

	

	





	Koskenkylä

	

	560

	427

	700

	729

	1 083

	1 044





	Tesjoki

	

	

	

	886

	867

	927

	921





	Liljendal kk

	

	7 35

	370

	451

	463

	501

	478





	Ruotsinpyhtää kk

	

	560

	580

	708

	658

	464

	455





	Pernaja kk

	arvaus 60 ja 70

	400

	400

	393

	460

	420

	423





	Isnäs

	

	397

	362

	208

	

	310

	316





	Kuggom

	

	

	

	

	

	270

	270





	

	

	

	

	

	

	

	





	YHTEENSÄ

	

	8 592

	3 8 86

	11 110

	10 713

	4 1 0 89

	0 10 80





	

	

	

	

	

	

	

	





	

	

	

	

	

	

	

	





	Lapinjärvi kk

	

	554

	490

	

	810

	706

	751





	Pukaro

	

	

	235

	

	

	

	





	Porlammi

	

	

	274

	294

	

	

	





	Elimäki kk

	

	564

	

	1 628

	

	1 245

	1 247





	Pyhtää kk

	

	1 374

	

	866

	814

	680

	658





	Pyhtään Purola

	

	

	

	370

	

	232

	237





	Pyhtään Siltakylä

	

	635

	

	2 699

	

	2 861

	2 900







Suomen ympäristökeskus SYKE (Liiteri): on jakanut taajamia tiheisiin (sininen) ja harvoihin (kulta). Vuodesta 1990 alueeltaan laajenemassa ovat olleet tiheistä Koskenkylä ja Tesjoki. Hieman ovat laajentuneet myös Liljendal, Lapinjärvi ja varsinkin Loviisan keskustaajama, vaikka niiden väkiluku on koko ajan pienentynyt.




[image: 1990]


1990

2023


SYKE jäsentää taajamia myös yhdyskuntarakenteen vyöhykkeiksi. Loviisan keskustaajaman ulkopuolella kaikki alueen taajamat ovat lähes kokonaan autovyöhykkeitä.




[image: Loviisan yhdyskuntarakenteen vyöhykkeitä: Keskustaajaman ytimessä jalankulkuvyöhyke, sen ympärillä keskustan reunavyöhyke, vihreä joukkoliikennevyöhyke ja beige autovyöhyke. Liiteri.]


Loviisan yhdyskuntarakenteen vyöhykkeitä: Keskustaajaman ytimessä jalankulkuvyöhyke, sen ympärillä keskustan reunavyöhyke, vihreä joukkoliikennevyöhyke ja beige autovyöhyke. Liiteri.








1 Taajamaksi määritellään asutuskeskittymä, jossa asuu vähintään 200 asukasta ja asuinrakennusten etäisyys on enintään 200 metriä.

